Per Husted (S), 2011-02-25:
Lovforslaget er en implementering af Europa-Parlamentets og Rådets direktiv 2009/31/EF om geologisk lagring, altså det, vi kalder CCS-direktivet, ligesom der også ligger nogle andre konventioner inde under det.
Lad mig til det her starte med at sige, at hvis der en dag skulle komme nogen og sige til mig, at de vil lægge et stort CO2-lager med millioner af ton CO2 lige under mit hus eller mine børns skole, de er ret sikre på, at der ikke er nogen fare ved det, men de kan selvfølgelig ikke give en hundrede procents garanti, så ville det i hvert fald få mig på barrikaderne.
Som vi kan se, får det også andre på barrikaderne.
Det så vi i går, hvor gode folk fra Aabybro i Nordjylland, godt støttet af repræsentanter fra Nordtyskland, mødte op her på Christiansborg og på god og seriøs vis fremførte deres budskaber og helt forståelige bekymringer.
Lagring af CO2 er en umoden teknologi, den er ikke klar endnu.
Vi er stadig på et forsøgsstadie, og efter Socialdemokratiets mening skal ingen danskere være forsøgskaniner på noget, der kan være så usikkert.
Lagring af CO2 og atomkraft fylder utrolig meget i EU's energipolitiske planer på bekostning af grønne teknologier.
Jeg kan egentlig være bange for, at lagring af CO2 kan blive en sovepude for den nødvendige omstilling, vi har behov for.
Grønne teknologier skal fylde meget mere, for det er den vej, Danmark skal gå, og gerne også Europa.
Vi har enestående muligheder for det, og dem skal vi udnytte.
Det er selvfølgelig meget tilfredsstillende, at man kan se, at den opfattelse faktisk også spreder sig lidt i de borgerlige rækker, og der må man jo så igen ærgre sig over, at vi har spildt så mange år uden handling.
Det er meget vigtigt at slå fast, at vi med L 141 ikke giver tilladelse til konkrete lagringer af CO2 i undergrunden, hverken til lands eller til havs.
Vi er alene i gang med implementeringen af et EU-direktiv, som giver den overordnede ramme.
For os er det meget vigtigt, at en eventuel tilladelse først gives efter en separat folketingsbehandling.
Jeg forventer, at ministeren vil bekræfte det i sin tale i dag.
Det er betingelsen for vores positive medvirken til L 141, og så vidt jeg kan læse mig frem til, er der absolut intet til hinder for en sådan dansk praksis på det meget vitale spørgsmål.
Men som ansvarligt parti må vi selvfølgelig også forholde os til virkeligheden, som den er i dag.
Vi kan ikke på kort sigt opnå et samfund, der er frit for fossile brændsler, og af hensyn til klimaet kan CO2-lagringen vise sig nødvendig.
Skulle det blive aktuelt i Danmark, skal det ske på en intelligent måde og på de steder, hvor det gør mest gavn, det kunne f.eks. være til havs og i forbindelse med olieudvindingen i Nordsøen.
Man skal finde de bedste måder at gøre det på, og vi vil opfordre ministeren til at tage initiativ til en grundig undersøgelse af, hvordan CO2-lagring kan indgå i forbindelse med den danske olie- og gasudvinding i Nordsøen på forsvarlig vis.
Erfaringerne fra udlandet viser, at olieudvinding i eksisterende oliefelter faktisk kan øges væsentligt ved lige præcis at benytte CO2.
Det vil kunne forlænge levetiden for nuværende felter, ikke mindst til gavn for statskassen.
Så er det meget vigtigt at få sagt, at skulle vi få øgede indtægter på det her, skal det målrettes til den grønne omstilling til et Danmark, der er frit for fossile brændsler, som der efterhånden heldigvis er enighed om.
Ud over forslaget om lagring indeholder L 141 også forslag om at påbyde samordnet indvinding og udnyttelse af anlæg til bl.a. olieindustrien.
Det støtter vi fuldt ud.
Endelig er der et forslag om at skabe bedre offentlighed og gennemsigtighed med hensyn til, hvordan der kan indsendes ansøgninger om tilladelse til efterforskning og indvinding af geotermisk varme.
Vi ser heller ingen problemer i det.
Under forudsætning af at eventuelle tilladelser til CO2-lagring først kan gives efter en separat folketingsbehandling, vil vi gå positivt ind i det videre arbejde.